  Виталий Пронин "Вунонтэм полк" акцие кылем арын пыриськиз 67 сюрс 600 муртФото: А. Поздеев9-тӥ мае Удмуртия 6-тӥ ползэ итӥськоз ни «Вунонтэм полк» акция борды. Ужрад малпамын Быдӟым оже пыриськем ветеранъёсты, фронт мышкын ужамъёсты, концлагерьёсы сюрылэмъёсты, партизанъёсты буре ваён но данъян понна. Соослэн подвигзы сярысь туннэ но тодэ вайытыны быгато ӵыжы-выжыоссы. Со понна ветеранъёслэн туспуктэмъёсынызы ульча кузя вамыштоно «Вунонтэм полкен» ӵош. Акцие пыриськон понна нокытчы нимысьтыз вазиськоно ӧвӧл. Ужрад дышем сямъя Ижысь Шор площадьысь Данъян пул дорысен кутскоз. 11 часысен колонна Пушкинской урам кузя Ижкар администрация дорозь вамышъялоз. Отын возьматозы концерт, утялтозы ӝукен, дасямын луоз туспуктылон инты. Таӵе ик акциос ортчылозы ёросъёсын но гуртъёсын. Кылем арын та ужрад борды итӥськиз шаерысьтымы 67 сюрс 600 пала мурт. Сергей ЗАХАРОВ  